Dinozavri
2026-01-01 - 2027-01-01 | Park, Volčji Potok 3, Radomlje, 1235, Slovenija
V Arboretumu se lahko zabavate na velikem otroškem igrišču. Ko se spustite po vseh toboganih in adrenalinskih hitrostnih igralih ter se naveličate skakanja po trampolinu, lahko pogledate izza visokih sten labirinta. Pričaral se vam bo razgled na dinozavre, ki so videti kot pravi. Zazdelo se vam bo, da ste se znašli v zgodovinskem obdobju, ko so na svetu vladale te orjaške živali. V svoji naravni velikosti so prav strašni na pogled. Toda brez skrbi, naših 13 dinozavrov je prav prijaznih. Skozi leta so se udomačili, postali krotki in se najraje družijo z otroki. Pa ste prepričani, da že vse veste o teh skrivnostnih vretenčarjih? Morda pa izveste kaj novega, če jih pridete obiskat. Več o dinozavrih
Fotogalerija
Kliknite za več fotografijPobarvajte dinozavre iz Arboretuma!
Na otroškem blogu Arboretuma Otroški vrtiček si lahko naložite pobarvanke z dinozavri.

Souvani in njihov park v Volčjem Potoku
2026-01-01 08:00 - 2026-12-31 18:00 (Europe/Ljubljana) | Galerija Janeza Boljke, Volčji Potok 3, Radomlje, 1235, Slovenija
Multimedijska predstavitev in razstava o Souvanih in njihovem parku v Volčjem Potoku
Arboretum Volčji Potok ima zgodovino. Od leta 1882-1946 je bilo posestvo v lasti družine Souvan, ki si je tu za bivanje uredila graščino in park. Souvanov park po površini obsega sedmino današnjega Arboretuma, a predstavlja njegov dragoceni osrednji del in historično jedro zavarovane kulturne dediščine.
Razstavo o Souvanih in njihovem parku v Volčjem Potoku smo v Arboretumu predstavili jeseni 2017. Konec leta 2019 smo jo razširili v multimedijsko predstavitev. Ta vključuje celostensko projekcijo arhivskih fotografij, ki prikažejo rast in oblikovanje Souvanovega parka od leta 1898 do 1945. Zgodbe treh ključnih oseb iz Souvanovega parka so predstavljene v zamišljenih osebnih izpovedih. Ferdinandu Souvanu, Heleni Souvan in Leu Souvanu lahko obiskovalec prisluhne v ločenih prezentacijah. Dodanih je nekaj predmetov, od katerih vsak po svoje osvetli življenje družine.
Posebno prizorišče je posvečeno Almi Souvan, muzi pesnika Josipa Murna. Tam lahko obiskovalec séde pred kamin in prisluhne Murnovim stihom. Ali pa se s telefonom slika kot Alma, poročena Urbanc.
Mutimedijska predstavitev je umeščena v pritličja Galerije, ki stoji v srcu Souvanovega parka. Razstava je opremljena s prevodi v nemški, angleški, italijanski in hrvaški jezik. Postavitev multimedijske predstavitve Souvani in njihov park v Volčjem Potoku je financiralo Ministrstvo za kulturo Republike Slovenije.
V galeriji si lahko ogledate še razstavo in multimedijsko predstavitev Ciril Jeglič, prvi vodja Arboretuma Volčji Potok ter razstavo živalskih plastik Janeza Boljke.
Fotogalerija

Ciril Jeglič, prvi vodja Arboretuma Volčji Potok
2026-01-01 08:00 - 2026-12-31 18:00 | Galerija Janeza Boljke, Volčji Potok 3, Radomlje, 1235, Slovenija
Multimedijska predstavitev in razstava »Ciril Jeglič, prvi vodja Arboretuma Volčji Potok«
Ciril Jeglič (1897-1988) je bil prvi univerzitetno izobražen vrtnar in krajinski arhitekt na Slovenskem. Bil je človek mnogih darov in zanimanj ter izjemne delavnosti. Bil je pedagog, organizator, urbanistični, parkovni in vrtni načrtovalec in plodovit pisec. Zasluga Cirila Jegliča je, da je Agronomska in gozdarska fakulteta Univerze v Ljubljani za svoj študijski arboretum izbrala podržavljeni Souvanov park v Volčjem Potoku. Brez Jegliča ne bi bilo Arboretuma Volčji Potok.
Razstava je opremljena s prevodi v nemški, angleški, italijanski in hrvaški jezik.
Projekt je v letu 2021 omogočilo Ministrstvo za kulturo Republike Slovenije.
V galeriji si lahko ogledate še razstavo in multimedijsko predstavitev Ciril Jeglič, prvi vodja Arboretuma Volčji Potok ter razstavo živalskih plastik Janeza Boljke.

Razstava kaktusov
2026-02-28 08:00 - 2026-11-01 18:00 | Steklenjak, Volčji Potok 3, Radomlje, 1235, Slovenia
V Arboretumu si lahko ogledate edinstveno razstavo kaktusov, ki vključuje preko 1000 rastlin iz zbirke Dušana Hrovatina. Posebnost zbirke je v raznovrstnosti primerkov in njihovi starosti, tako da vas razstava zagotovo ne bo pustila ravnodušnih. Najstarejši primerek v rastlinjaku ima že petdeset let. Poleg kaktusov rastlinjak ponuja sočnice, čebulnice, mlečke, tilandsije, kristate, bulbe in žive kamenčke. Slednji slovijo po zmožnosti prikrivanja – so kameleoni v svetu rastlin, saj se njihova barva prilagodi barvi okolice.
Vabljeni k branju člankov:
– Aloja
– Velecvetna stapelija
Fotogalerija
Kliknite za več fotografij
